Paterna millorarà la piscina de la Coma i les instal•lacions de la Ciutat Esportiva Vinya de l'Andalús
22/07/2015

# Paterna millorarà la piscina de la Coma i les instal•lacions de la Ciutat Esportiva Vinya de l'Andalús

[![Juan Antonio Sagredo s’ha reunit este matí amb diferents col•lectius de la ciutat, en la foto amb l’Associació de Veïns de la Coma](/images/noticias/2015/07/reunion.jpg)](/images/noticias/2015/07/reunion.jpg)

22.07.2015

L’alcalde de Paterna Juan Antonio Sagredo s’ha reunit este matí amb diferents col•lectius de la ciutat per a escoltar les seues reivindicacions i estudiar possibles millores en què puga col•laborar de forma activa el consistori. Es tracta d’una ronda de trobades que el primer edil ha qualificat de “molt positives perquè l’Ajuntament vol saber de primera mà quines són les necessitats actuals de les entitats de la localitat per a col•laborar amb elles en tot allò que estiga al nostre abast”

La primera trobada del matí ha tingut lloc a les 11.00 amb l’Associació de Veïns de la Coma i amb la directiva de la Banda de Tambors i Cornetes Nostra Senyora del Redemptor del Barri de la Coma. En la reunió s’han abordat assumptes que preocupen els veïns d’esta zona i el primer edil s’ha compromés a millorar diferents infraestructures públiques del barri, entre elles, la piscina municipal.

Amb la directiva de la banda musical ha acordat una participació activa de l’Ajuntament en els actes de celebració del 25 aniversari d’esta entitat que, encara que es van complir el passat any, se celebraran este 2016. Per la seua banda, la banda ha manifestat el seu desig de participar més en activitats que tinguen lloc en el municipi, entre elles, les pròximes festes patronals.

Amb Jovesolides s’han comentat les nombroses activitats que esta Xarxa de Paterna realitza, entre elles, activitats de Cooperació i Desenrotllament, Empreniment Social, lluita contra l’exclusió social i foment de les Noves Tecnologies, entre altres matèries.

Amb els membres de la directiva d’Unió Esportiva de Paterna, Juan Antonio Sagredo s’ha compromés a millorar les instal•lacions de la Ciutat Esportiva municipal Vinya de l’Andalús, així com augmentar la col•laboració entre l’Ajuntament i els esportistes de Paterna.

Amb la direcció del Patronat Francisco Esteve de Paterna, l’Alcalde ha anunciat que sol•licitarà una reunió conjunta amb el director general de Diversitat Funcional, Antonio Raya, en la qual també estiga present la cúpula del Patronat. El motiu de la trobada serà abordar una possible ampliació del centre per a donar cabuda a més usuaris i millorar l’equipament de l’edifici, així com desbloquejar la reobertura de la residència perquè puguen utilitzar-la els usuaris del centre.